รัฐมนตรีว่าการกระทรวงแรงงาน เผยเตรียมขยายศูนย์บริการวีซ่าและใบอนุญาตทำงาน กลุ่ม BOI ในเขตพื้นที่ EEC ก่อนจะขยายไปในทุกจังหวัดทั่วประเทศ
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เปิดเผยในการลงพื้นที่อาคารจัตุรัสจามจุรี พญาไท กรุงเทพฯเยี่ยมชมการปฏิบัติงานของศูนย์บริการวีซ่าและใบอนุญาตทำงาน ว่า กรมการจัดหางาน กระทรวงแรงงาน ร่วมกับสำนักงานคณะกรรมการส่งเสริมการลงทุน (BOI) และสำนักงานตรวจคนเข้าเมือง (ตม.) ดำเนินโครงการพัฒนาระบบนำร่องการจัดหาและพัฒนาระบบการเชื่อมโยงข้อมูลอิเล็กทรอนิกส์ (Single Window) โดยจัดให้มีศูนย์บริการวีซ่าและใบอนุญาตทำงาน ซึ่งถือว่าเป็นการปรับโครงสร้างการให้บริการภาครัฐในลักษณะนำหน่วยงานที่เกี่ยวข้องมาตั้งอยู่รวมกันและเชื่อมโยงข้อมูลเพื่อให้ประชาชนได้รับบริการที่สะดวก รวดเร็ว ประหยัด ตามเป็น One Stop Service Center โดยบริษัทที่ได้รับการส่งเสริมการลงทุนสามารถยื่นคำร้องและพิจารณาคำร้องแบบออนไลน์ Single Window ระยะเวลาการพิจารณาอนุมัติเหลือเพียง 3 ชั่วโมง ผู้ยื่นสามารถติดตามสถานะคำขอได้ด้วยตนเองผ่านทาง e-mail รวมทั้งยังสามารถเลือกสถานที่ขอรับหนังสือและขอรับบริการวีซ่าและใบอนุญาตทำงานได้ ทั้งนี้ ใบอนุญาตทำงานที่คนต่างด้าวกลุ่ม BOI จะไม่เป็นเล่มเอกสารหรือบัตรแข็งอีกต่อไป แต่จะเป็นรูปแบบอิเล็กทรอนิกส์บนโทรศัพท์มือถือแบบสมาร์ทโฟน
  


ขณะที่ ใบอนุญาตการทำงานแบบอิเล็กทรอนิกส์ดังกล่าวไปนั้น (Digital Work Permit) มีข้อดีคือลดเอกสารที่ต้องพกพา ผู้บังคับใช้กฎหมายหรือผู้ตรวจสอบสามารถตรวจสอบข้อมูลได้ด้วยการใช้โทรศัพท์มือถือ Scan QR code สามารถตรวจสอบข้อมูลความเป็นตัวตนหรืออัตลักษณ์หรือเอกสิทธ์ต่างๆ ได้อย่างถูกต้อง เพราะมีข้อมูลเชิงลึกให้ตรวจสอบ ซึ่งมีความปลอดภัยในการเก็บรักษาข้อมูล ปลอมแปลงเอกสารได้ยาก รวมทั้งยังมีการพิสูจน์ตัวตนก่อนเข้าสู่ระบบโดยการใช้ User ID และ Password หรือใช้ลายนิ้วมือหรือใบหน้า เป็นต้น เมื่อข้อมูลที่แก้ไขจะ Update ในระบบแบบ Real Time และตรวจสอบแก้ไขได้โดยผ่านโทรศัพท์มือถือ ทั้งนี้ จะต่อยอดการออกใบอนุญาตในรูปแบบดังกล่าวไปยังจังหวัดอื่นในเขตพัฒนาเศรษฐกิจภาคตะวันออก (EEC) ก่อนจะขยายไปในทุกจังหวัดทั่วประเทศ